b"\n_START_ARTICLE_\nTeieskogen\n_START_PARAGRAPH_\nTeieskogen er en skog nordvest p\xc3\xa5 N\xc3\xb8tter\xc3\xb8y i F\xc3\xa6rder kommune i Vestfold. Den befinner seg vest for Teie sentrum, og grenser til boligomr\xc3\xa5dene Vestskogen i s\xc3\xb8r, Munkerekka i vest og Valhalla i nord. Teieskogens h\xc3\xb8yeste punkt er p\xc3\xa5 87,1 meter over havet._NEWLINE_I Teieskogen ligger blant annet Teie idrettspark, N\xc3\xb8tter\xc3\xb8yhallen, Teigar ungdomsskole og Teie skole.\n_START_SECTION_\nHistorie\n_START_PARAGRAPH_\nI eiendomshistorisk tid tilh\xc3\xb8rte Teieskogen Teie hovedg\xc3\xa5rd, som fikk g\xc3\xa5rdsnummer 1 p\xc3\xa5 N\xc3\xb8tter\xc3\xb8y. Hovedg\xc3\xa5rden hadde flere ulike eiere, hvorav bispen av Oslo var en av de f\xc3\xb8rst registrerte. Blant de seinere eierne var borgermester i T\xc3\xb8nsberg Anders Madsen samt F\xc3\xb8yn-familien (seinere Foyn). N\xc3\xb8tter\xc3\xb8y kommune fikk kj\xc3\xb8pt det meste av skogen, om lag 800 m\xc3\xa5l, som ble felleseie, mens et mindre omr\xc3\xa5de p\xc3\xa5 omtrent 90 m\xc3\xa5l i den nord\xc3\xb8stlige delen av skogen, hovedsakelig \xc3\xb8st for Kikut, fikk ikke kommunen tak i, og dette eies fremdeles formelt av T\xc3\xb8nsberg Tr\xc3\xa6plantningsselskap. P\xc3\xa5 1900-tallet har boligomr\xc3\xa5der spist seg inn i Teieskogen fra alle kanter, men den resterende skogen ser n\xc3\xa5 ut til \xc3\xa5 ville bli bevart.\n_START_SECTION_\nNaturgeografi\n_START_PARAGRAPH_\nTeieskogens kjerneomr\xc3\xa5de er Bokmoa i vest, som har en tett forekomst av b\xc3\xb8k. Her er skogens h\xc3\xb8yeste punkt, som er p\xc3\xa5 87,1 meter over havet. Vestover ned mot Munkerekka ligger Djevlekl\xc3\xb8fta, og rett s\xc3\xb8r for denne er Utsikten, et utsiktspunkt over Vestfjorden og Stokke. Enda lenger s\xc3\xb8r, om lag hundre meter vest for idrettsparken, ligger fjellpartiet Sparaberget._NEWLINE_Helt s\xc3\xb8r\xc3\xb8st i skogen er H\xc3\xb8neberget, som n\xc3\xa5 er dekka av boliger og som har f\xc3\xa5tt navnet sitt etter et enslig sm\xc3\xa5bruk som l\xc3\xa5 der tidligere og drev med h\xc3\xb8ner. Lenger nord, like \xc3\xb8st for Teie skole, ligger de to Teiedammene, som er kjent som \xc3\x98vredammen (eller Andedammen) og Nedredammen, og som tidligere ble brukt som vannforsyning til Teie-omr\xc3\xa5det. Et stykke nord\xc3\xb8st for disse l\xc3\xa5 G\xc3\xa5sedammen, p\xc3\xa5 om lag 40 ganger 12 meter. Den fungerte som utjevningsdam for T\xc3\xb8nsberg Bryggeri, men er n\xc3\xa5 gravd igjen.\n_START_SECTION_\nByggverk\n_START_PARAGRAPH_\nS\xc3\xb8r i Teieskogen ligger Teie idrettspark, som tilh\xc3\xb8rer Teie Idrettsforening. Den omfatter fotball- og friidrettsbanen Hovedbanen, med naturgras og l\xc3\xb8pebane med koksdekke, samt tre kunstgrasbaner. Her befinner ogs\xc3\xa5 Teie IFs klubbhus seg. Idrettsparken ble \xc3\xa5pna i 1949 etter at Teie IF hadde f\xc3\xa5tt overf\xc3\xb8rt 26 m\xc3\xa5l av Teieskogen fra kommunen i 1940. Like ovafor idrettsparken er det to store vannt\xc3\xa5rn, kjent under navnet \xc2\xabVannbassenget\xc2\xbb, som ble oppf\xc3\xb8rt i 1932 av kommuneingeni\xc3\xb8r Julius Mortensen. \xc3\x98st for dette ligger Teie skole p\xc3\xa5 den s\xc3\xa5kalte \xc3\x98rn\xc3\xa5sen, og s\xc3\xb8r\xc3\xb8st for idrettsparken ligger Teigar ungdomsskole, vegg i vegg med N\xc3\xb8tter\xc3\xb8yhallen, som benyttes som hjemmearena av N\xc3\xb8tter\xc3\xb8y IFs h\xc3\xa5ndballag. \xc3\x98st for Teie skole og nord for Isdammene ligger speiderhytta Speiderbo, som ble sto ferdig i 1949. Lengst nord\xc3\xb8st i Teieskogen ligger fotballbanen Kaldnesbanen._NEWLINE_Lengst nord\xc3\xb8st i skogen ligger Kaldnesbanen, som tidligere var hjemmebanen til fotballaget Kaldnes-kameratene. Like \xc3\xb8st for denne er ruinene av den gamle husmannsplassen Kikut. I denne delen av skogen l\xc3\xa5 ogs\xc3\xa5 hoppbakken Kikutbakken og utforl\xc3\xb8ypa Korketrekker'n. En annen hoppbakke, Rambergbakken, l\xc3\xa5 nordvest i Teieskogen, ovafor Ramdal, og ble brukt mest av T\xc3\xb8nsbergkameratene._NEWLINE_Teieskogen har ei 2,6 kilometer lang lysl\xc3\xb8ype som ble anlagt av kommunen. Den g\xc3\xa5r p\xc3\xa5 kryss og tvers i skogen, blant annet forbi idrettsbanene og gjennom Bokmoa. Flere stier m\xc3\xb8tes nord for Hovedbanen i det som er kjent som \xc2\xabKr\xc3\xb8sset\xc2\xbb, som tidligere var en st\xc3\xb8rre, \xc3\xa5pen plass som ble brukt til lokale dansefester og som utfluktssted.\n_START_SECTION_\nKulturminner\n_START_PARAGRAPH_\nI Teieskogen er det to freda kulturminner, i form av to hulveier fra middelalderen. Husmannsplassen Kikut, som n\xc3\xa5 ligger i ruiner, befinner seg nord\xc3\xb8st i skogen, under Teie hovedg\xc3\xa5rd og Furu\xc3\xa5sen, og stammer fra rundt 1800._NEWLINE_I tillegg er det flere skyttergraver i Teieskogen som ble gravd ut av russiske krigsfanger og brukt som treningssted av tyskerne under andre verdenskrig. De fleste av disse befinner seg nord\xc3\xb8st i skogen, ved Kaldnes, men det er ogs\xc3\xa5 rester etter skyttergraver vest for Teie idrettspark."